Mogens Jensen (S), 2009-12-01:
Ja, hvad er det for et billede, der sådan tegner sig efter den her debat, som jeg på forslagsstillernes vegne selvfølgelig gerne vil takke for?
Det er jo et billede af en efter min opfattelse dårlig politisk proces, hvor man ikke har udnyttet den oplagte mulighed, der var for at samle et bredt flertal i Folketinget om det helt indlysende i at fortsætte både huskunstnerordningen, som vi alle sammen er glade for fortsætter, og også tilskud til to andre velfungerende ordninger, dels de billedkunstneriske grundkurser, dels kulturskolerne, som vi må konstatere at et flertal i Folketinget bestående af Venstre, Konservative og Dansk Folkeparti nu skrotter.
Det gør de, på trods af hvad evalueringerne siger om ordningerne, på trods af at forsøgene reelt set ikke er færdige, men altså vurderes som værende meget positive, på trods af at Statens Kunstråd har opfordret til og bedt om, at ordningerne kan fortsætte – også fordi de er en del af Kunstrådets handlingsplan – frem til 2011.
Det er det billede, der tegner sig i dag.
Vi får mindre børnekultur i Danmark, vi får mindre børnekultur ude i Danmarks udkantsområder.
Jeg vil stadig væk minde om, at de her ordninger for en stor dels vedkommende altså har fungeret i Jylland, og at man udeomkring – det har vi jo kunnet konstatere af de henvendelser, vi har fået fra de steder, hvor der er billedkunsteriske grundkurser – er utrolig glade for dem, men har svært ved at se mulighederne for at fortsætte, når de stoppede statslige tilskud nu kan hive gulvtæppet væk under finansieringen.
Men det billede, vi også ser her i dag, er jo, at Venstre løber fra det, der står i partiets eget kulturpolitiske program, om, at man ønsker at gøre de her ordninger permanente.
Vi har fået et klart billede af Dansk Folkeparti, som altså klart melder ud her fra talerstolen, at man vælger at prioritere kulturarv i udlandet frem for kultur og kunstmuligheder for børn og unge i Danmark.
Det synes jeg jo også er et klart billede, som er til at tage og føle på.
Jeg vil da gerne minde ministeren, som jo også nu kommer i nordiske sammenhænge, om, at der er et helt andet perspektiv på det her i Sverige og Norge, hvor man bruger mange flere ressourcer på det her område.
I Norge har man kulturskoler i samtlige kommuner, hvor man giver tilbud til børn og unge.
Jeg synes, det er fattigt, at vi nu må gå tilbage og sige, at man i Danmark vælger at nedprioritere området frem for at give det den kraft og saft, som børn og unges adgang til kultur egentlig fortjener.
Jeg synes, det siger alt om regeringens hensigt i forhold til at prioritere det her område.
Som den radikale ordfører var inde på, fremgik det jo ikke engang af regeringens finanslovforslag, at man ønskede at prioritere huskunstnerordningen.
Det er kun det politiske pres, som oppositionspartierne, Statens Kunstråd, kunstnere, der har skrevet, og andre gode institutioner har lagt, der har ført til, at huskunstnerordningen fortsætter.
Jeg synes bare, det er fattigt, og at det her desværre må siges at være endnu et vidnesbyrd om, at der skal et regeringsskifte til, før vi får en kulturpolitik i det her land, der giver børnekulturen og børns adgang til kunst og kultur den opprioritering, som det fortjener.